《上运使苏大卿十六韵》
宋代·许及之

当代推先正，斯文倚废兴。表章逢圣主，衣钵见孙曾。

操履浑圭璧，行藏动准绳。太羹元薄味，积水自增冰。

洛诵传瑰墨，鸡林织宝缯。六卿聊率属，三事即延登。

一自双星出，重烦四牡乘。周知民疾苦，密访吏贤能。

已见江西化，都为道院称。夷涂终妥帖，揆路始飞腾。

后进思亲炙，今吾有服膺。百年能几见，一语愿师承。

令弩方危脱，公堂许骤升。暗中惭摸索，胸次漫崚嶒。

末俗惟同调，初心只自憎。可能怜鸴鴳，随意亦鲲鹏。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。